Afganistan / Passin hankkiminen, tilanne tammikuussa 2023

Afghanistan / Obtaining passport, situation in January 2023

**Kysymykset**

1. Myönnetäänkö passeja tällä hetkellä Afganistanissa? Onko passien hankkimisessa rajoituksia?
2. Myönnetäänkö passeja tällä hetkellä Afganistanin ulkomaiden edustustoissa?

***Questions***

1. Are passports currently being issued in Afghanistan? Are there limitations in obtaining them?
2. Are passports currently being issued in foreign embassies of Afghanistan?

## Myönnetäänkö passeja tällä hetkellä Afganistanissa? Onko passien hankkimisessa rajoituksia?

Norjan maatietopalvelun Landinfon kesäkuussa 2022 julkaiseman raportin mukaan Taliban-liikkeen asettama hallinto myöntää edelleen passeja. Passitoimistot ovat olleet Talibanin valtaannousun jälkeen suljettuna lyhyempiä ja pidempiä ajanjaksoja eri syistä, kuten teknisistä ongelmista ja turvallisuustilanteesta, johtuen. Suuri määrä afganistanilaisia on pyrkinyt hakemaan uutta passia, minkä vuoksi passitoimistot ovat ylikuormittuneet ja odotusajat passin saamiseksi ovat olleet pitkiä. Landinfon tiedossa ei ole, että joidenkin väestöryhmien mahdollisuutta hakea passia rajoitettaisiin. Taliban on kuitenkin rajoittanut naisten liikkumisvapautta, mikä voi heikentää naisten mahdollisuutta hakea passia. Myös afganistanilaisen henkilöllisyystodistuksen, *tazkeran[[1]](#footnote-1)*, hankkiminen on edelleen mahdollista Afganistanissa. Käytössä on ensisijaisesti paperimuotoinen tazkera, mutta suurissa kaupungeissa myönnetään myös niin kutsuttua e-tazkeraa. Erityisesti e-tazkeroiden myöntämisessä on kuitenkin teknisiä haasteita ja niiden odotusajat voivat olla pitkiä.[[2]](#footnote-2) Talibanin asettaman hallinnon viranomaisten kerrotaan edelleen myöntävän passeja aiemman hallinnon nimissä ja tunnuksilla.[[3]](#footnote-3)

Afganistanilaiset mediat uutisoivat kuitenkin lokakuussa 2022, että Afganistanin passiviranomainen keskeytti passien myöntämisen kaikissa Afganistanin passitoimistoissa ”teknisistä syistä”.[[4]](#footnote-4) Afganistanin islamilaisen tasavallan Iranin-suurlähettilään[[5]](#footnote-5) marraskuussa 2022 kertoman tiedon mukaan passin hankkiminen ei ole mahdollista Afganistanissa.[[6]](#footnote-6) Sekä joulukuussa 2022 että tammikuussa 2023 uutisoitiin edelleen, että passien myöntäminen oli keskeytetty. Keskeytyksen pituus ei ollut edelleenkään tiedossa.[[7]](#footnote-7) Tolo News uutisoi kuitenkin tammikuussa 2023, että passeja myönnetään edelleen ”erityisryhmille” eli esimerkiksi ulkomaille opiskelemaan tai terveydenhoitoon lähteville ihmisille. Passin hankkiminen oli kuitenkin hyvin hidasta myös näille ihmisryhmille. Passeja ei myöskään ole edelleenkään yleisesti saatavilla.[[8]](#footnote-8) Pajhwok-uutistoimiston tammikuun 2023 uutisen mukaan mainituissa erityistapauksissa ei olisi tällä hetkellä mahdollista saada passia.[[9]](#footnote-9)

Ennen lokakuussa 2022 tapahtunutta keskeytystä henkilön oli mahdollista hakea passia verkkolomakkeella ja tämän jälkeen hakeutua passitoimistoon tunnistautumista ja biometristen tunnisteiden ottamista varten. Suurelle osalle hakemuksen täyttäneistä ei kuitenkaan uutislähteen mukaan ollut annettu tunnistautumisaikaa, vaan jonot passitoimistoihin olivat useita kuukausia. Passiviranomaisen arvioitiin tuolloin pystyvän käsittelemään 2000–4000 passihakemusta päivässä.[[10]](#footnote-10)

Uutislähteiden mukaan passin hankkimiseen on liittynyt laajamittaista korruptiota ja lahjusvaatimuksia Talibanin valtaannousun jälkeen. The New Humanitarian -verkkojulkaisun elokuussa 2022 julkaiseman artikkelin mukaan kysynnän kasvamisen ja henkilöstöpulan vuoksi passitoimistot olivat jo tuolloin usein suljettuna, mutta mustan pörssin avustuksella Afganistanin passin pystyi hankkimaan noin 9000 dollarin hintaan.[[11]](#footnote-11) Vastaavasti Radio Free Europen elokuussa 2022 julkaiseman artikkelin mukaan jonojen vuoksi passin saaminen oli lähes mahdotonta ilman, että suostui maksamaan passivirkailijoille 1000–1500 dollarin suuruista lahjusta.[[12]](#footnote-12)

## Myönnetäänkö passeja tällä hetkellä Afganistanin ulkomaiden edustustoissa?

Norjan maatietopalvelun Landinfon Afganistanin Oslon suurlähetystöltä kesäkuussa 2022 saaman tiedon mukaan mikään Afganistanin suurlähetystö ei myönnä passeja.[[13]](#footnote-13) Edelleen Maatietopalvelun marraskuussa 2022 Afganistanin islamilaisen tasavallan Iranin-suurlähettilään mukaan Afganistanin Iranin-suurlähetystö tai mikään muukaan Afganistanin edustusto ei myöntänyt tuolloin passeja tai tazkeroita. Lähettilään mukaan Talibanin asettama hallinto on ilmoittanut useaan otteeseen aloittavansa passien myöntämisen myös ulkomailla. Hänen näkemyksensä mukaan on epätodennäköistä, että näin tulee tapahtumaan, sillä vaikka valmius passien myöntämiseen on ollut olemassa, Taliban on siirtänyt aloittamisajankohtaa useasti.[[14]](#footnote-14)

*Passien voimassaolon pidentäminen*

Afganistanin Tukholman suurlähetystön internetsivujen mukaan edustustosta ei voi tällä hetkellä hakea uutta passia tai tazkeraa mutta aiemmin myönnettyjen koneluettavien passien voimassaoloa voidaan pidentää.[[15]](#footnote-15) Myös Landinfon mukaan passien voimassaoloajalle voi hakea pidennystä, mutta tämä koskee vain koneluettavia passeja. Elokuussa 2022 Afganistanin Oslon-suurlähetystöstä annetun tiedon mukaan voimassaoloa voidaan pidentää viidellä vuodella.[[16]](#footnote-16)Afganistanin Iranin-suurlähettilään mukaan Afganistanin Iranin-suurlähetystössä ei ole passien voimassaolon pidentämiseen käytäntöä.[[17]](#footnote-17)

*Muut edustustojen myöntämät asiakirjat*

Maatietopalvelun marraskuussa 2022 haastatteleman Afganistanin islamilaisen tasavallan Iranin-suurlähettilään mukaan suurlähetystö voi myöntää Iranissa oleskelevalle afganistanilaiselle *tilapäisen* *matkustusasiakirjan*, *laissez-passer*in. Suurlähetystön mukaan asiakirjan voi saada hakemalla sitä edustustolta henkilökohtaisesti. Hakijan ei tarvitse esittää mitään asiakirjoja, mutta hakemuksen vastaanottava henkilökunta haastattelee hakijan. Haastattelussa esitetään kahdesta kolmeen kysymystä henkilön kotipaikasta Afganistanissa, hänen isästään ja Iranissa oleskelun syystä. Haastattelun perusteella edustusto määrittelee, onko hakija Afganistanin kansalainen vai ei, ja myöntää matkustusasiakirjan kansalaisiksi tunnistamilleen. Suurlähettilään mukaan lähetystössä on kolme työntekijää, jotka ovat erikoistuneet haastatteluihin ja he pystyvät käsittelemään noin 200 hakemusta päivässä.[[18]](#footnote-18)

Afganistanin Iranin-suurlähettilään mukaan vastaavia matkustusasiakirjoja voisi hakea muun muassa Afganistanin Brasilian ja Saksan edustustoista.[[19]](#footnote-19) Tällä hetkellä muista käytettävissä olevista lähteistä ei löytynyt tietoa vastaavien asiakirjojen myöntämisestä muista Afganistanin edustustoista.

## Lähteet

Afganistanin Iranin-suurlähettiläs 11/2022. *Haastattelu, Teheran*.

BBC 28.6.2022. *Delhi Afghanistan embassy not taking orders from Taliban*. <https://www.bbc.com/news/world-asia-india-61950476> (käyty 6.7.2022).

Embassy of the I. R. of Afghanistan, Stockholm

[päiväämätön]a. خدمات پاسپورت [Passipalvelut]. [https://www.afghanembassy.se/%d8%ae%d8%af%d9%85%d8%a7%d8%aa-%d9%be%d8%a7%d8%b3%d9%be%d9%88%d8%b1%d8%aa-%d8%af%d8%b1%db%8c/](https://www.afghanembassy.se/%D8%AE%D8%AF%D9%85%D8%A7%D8%AA-%D9%BE%D8%A7%D8%B3%D9%BE%D9%88%D8%B1%D8%AA-%D8%AF%D8%B1%DB%8C/) (käyty 1.2.2023).

Khaama Press 8.10.2022. *Taliban Suspends Issuing Afghan Passports*. <https://www.khaama.com/taliban-suspends-issuing-afghan-passports-54632/> (käyty 1.2.2023).

Landinfo

24.6.2022. *Afghanistan: Utstedelse av pass og andre dokumenter per medio juni 2022*. <https://landinfo.no/wp-content/uploads/2022/06/Afghanistan-respons-Utstedelse-av-pass-og-andre-dokumenter-per-medio-juni-2022-24.06.2022.pdf> (käyty 6.7.2022).

26.8.2022. *Afghanistan: Utstedelse av dokumenter ved den afghanske ambassaden i Oslo*.<https://landinfo.no/wp-content/uploads/2022/08/Landinfo-respons-Afghanistan-Utstedelse-av-dokumenter-ved-den-afghanske-ambassaden-i-Oslo-26082022.pdf> (käyty 1.2.2023).

TNH (The New Humanitarian) 10.8.2022. *One year on, few options for Afghans escaping hunger and Taliban persecution*. <https://www.thenewhumanitarian.org/news-feature/2022/08/10/Afghan-refugees-Taliban-hunger-asylum> (käyty 1.2.2023).

Tolo News

2.1.2023. *Kabul Residents Concerned over Pause in Issuance of Passports*. <https://tolonews.com/afghanistan-181441> (käyty 1.2.2023).

1.12.2022. *Kabul Residents Call to Resume Passport Distribution.* <https://tolonews.com/afghanistan-181142> (käyty 1.2.2023).

RFE/RL (Radio Free Europe / Radio Liberty) 26.8.2022. *Gandhara Briefing: The Taliban's War With IS-K; A Pakistani Women-Only Park Closes; Afghans Deported From Tajikistan*. <https://www.rferl.org/a/gandhara-briefing-is-k-taliban-bannu-tajikistan-afghan-migrants/32006000.html> (käyty 1.2.2023).

PAN (Pajhwok Afghan News)

9.1.2023. *Public demand prompt resumption of passports distribution*. <https://pajhwok.com/2023/01/09/public-demand-prompt-resumption-of-passports-distribution/> (käyty 1.2.2023).

8.10.2022. *Distribution of passports suspended indefinitely*. <https://pajhwok.com/2022/10/08/distribution-of-passports-suspended-indefinitely/> (käyty 1.2.2023).

6.9.2022. *4,000 passports to be issued online on daily basis*. <https://pajhwok.com/2022/09/06/4000-passports-to-be-issued-online-on-daily-basis/> (käyty 1.2.2023).

10.8.2022. *Hundreds of thousands of applicants awaiting passports*. <https://pajhwok.com/2022/08/10/hundreds-of-thousands-applicants-waiting-to-get-passport/> (käyty 1.2.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Tietoa erilaisista afganistanilaisista henkilöllisyysasiakirjoista ja niiden hankkimisesta on saatavilla maatietopalvelun raportista ”Access to identification documentation” (24.3.2020). Saatavilla:
[https://maatieto.migri.fi/base/2724d19a-5460-485d-bff8-6cd8f75f86d5/
countryDocument/1f0ae9f7-bdf6-4a25-b11f-bfc43a37d6a9](https://maatieto.migri.fi/base/2724d19a-5460-485d-bff8-6cd8f75f86d5/countryDocument/1f0ae9f7-bdf6-4a25-b11f-bfc43a37d6a9) [↑](#footnote-ref-1)
2. Landinfo 24.6.2022, s. 1–2. [↑](#footnote-ref-2)
3. BBC 28.6.2022. [↑](#footnote-ref-3)
4. Khaama Press 8.10.2022; PAN 8.10.2022. [↑](#footnote-ref-4)
5. Suurlähettilään mukaan Afganistanin Iranin-suurlähetystö ei toimi Talibanin asettaman hallinnon alaisena, vaan edustaa edelleen Afganistanin islamilaista tasavaltaa. Käytännön syistä edustusto tekee yhteistyötä konsuliasioissa Talibanin asettaman hallinnon ulkoministeriön kanssa. [↑](#footnote-ref-5)
6. Afganistanin Iranin-suurlähettiläs 11/2022. [↑](#footnote-ref-6)
7. Tolo News 1.12.2022; PAN 9.1.2023. [↑](#footnote-ref-7)
8. Tolo News 2.1.2023. [↑](#footnote-ref-8)
9. PAN 9.1.2023. [↑](#footnote-ref-9)
10. PAN 6.9.2022; PAN 10.8.2022. [↑](#footnote-ref-10)
11. TNH 10.8.2022. [↑](#footnote-ref-11)
12. RFE/RL 26.8.2022. [↑](#footnote-ref-12)
13. Landinfo 26.8.2022. [↑](#footnote-ref-13)
14. Meeting with Acting Ambassador of Afghanistan for Iran, November 2022 [↑](#footnote-ref-14)
15. Embassy of the I. R. of Afghanistan, Stockholm [päiväämätön]a. [↑](#footnote-ref-15)
16. Landinfo 26.8.2022. [↑](#footnote-ref-16)
17. Afganistanin Iranin-suurlähettiläs 11/2022. [↑](#footnote-ref-17)
18. Afganistanin Iranin-suurlähettiläs 11/2022. [↑](#footnote-ref-18)
19. Afganistanin Iranin-suurlähettiläs 11/2022. [↑](#footnote-ref-19)